Číslo spisu: NBS1-000-074-299

Číslo záznamu: 100-000-400-234 Dátum: 05.10.2022

**VYSVETLENIE**

informácií uvedených v oznámení o vyhlásení verejného obstarávania, v súťažných podkladoch alebo v inej sprievodnej dokumentácii podľa § 48 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

Verejný obstarávateľ, Národná banka Slovenska so sídlom Imricha Karvaša 1, 813 25 Bratislava (ďalej len „verejný obstarávateľ“), obdržal dňa 03.10.2022 prostredníctvom elektronického prostriedku, komunikačného rozhrania systému JOSEPHINE žiadosť o vysvetlenie informácií uvedených v súťažných podkladoch v nadlimitnej zákazke s názvom „**Konsolidácia údajov DWH/BI**“ uverejnenej v Ú. v. EÚ/S 155 dňa 12.08.2022 pod číslom 2022/S 155-442756 a vo Vestníku verejného obstarávania 180/2022 dňa 15. 8. 2022 pod číslom 37325-MSS (ďalej len „žiadosť o vysvetlenie“).

V zmysle bodu 11.2 súťažných podkladov nadlimitnej zákazky s názvom „Konsolidácia údajov DWH/BI“ uverejnenej v Ú. v. EÚ/S 155 dňa 12.08.2022 pod číslom 2022/S 155-442756 a vo Vestníku verejného obstarávania 180/2022 dňa 15. 8. 2022 pod číslom 37325-MSS : „*Verejný obstarávateľ bezodkladne poskytne vysvetlenie informácií potrebných na vypracovanie ponuky, návrhu a na preukázanie splnenia podmienok účasti všetkým záujemcom, ktorí sú mu známi, najneskôr však šesť dní pred uplynutím lehoty na predkladanie ponúk za predpokladu, že   
o vysvetlenie záujemca požiada dostatočne vopred v súlade s § 48 zákona o verejnom obstarávaní prostredníctvom komunikačného rozhrania systému JOSEPHINE.*“

Vzhľadom na skutočnosť, že žiadosť o vysvetlenie súťažných podkladov bola doručená verejnému obstarávateľovi dňa 03.10.2022 o 16,59 h, verejný obstarávateľ nie je povinný poskytnúť predmetné vysvetlenie v súlade s ustanovením § 48 zákona o verejnom obstarávaní.

Napriek tejto skutočnosti verejný obstarávateľ po podrobnom oboznámení sa so žiadosťou poskytuje nasledujúce vysvetlenie súťažných podkladov s tým, že verejný obstarávateľ nepredĺži lehotu na predkladanie ponúk, nakoľko v dokumentoch potrebných na vypracovanie ponuky alebo na preukázanie splnenia podmienok účasti nevykonal z hľadiska prípravy ponuky podstatnú zmenu.

**Otázka č. 24**

Žiadame informáciu, v akom stave sú projekty NBS uvedené na konci kapitoly 3.1.1.1 Produkcia štatistických dát a či nebudú blokerom postupovania projektu; rovnako na konci kapitoly 3.1.1.2 ASDR, DMS/ECM; obdobne migrácia SAP FINU/HRO na S4HANA. Podľa návrhu zmluvy sú za nedodržanie termínov implementácie DWH dodávateľom vysoké sankcie - pričom nedokončenosť vyššie uvedených projektov nie je vinou dodávateľa DWH.

**Odpoveď:**

Kapitola 3.1. Opisu predmetu zákazky a jej podkapitoly 3.1.1.1 a 3.1.1.2 opisujú stav pred projektom a nie cieľovú implementáciu. Zdrojové systémy DMS/ECM ani SAP FINU/HRO nie sú predmetom zákazky. Integrácia so systémom ASDR je predmetom 5. fázy projektu zákazky (Príloha A Opisu predmetu). V časovom intervale projektového plánu pre 5. fázu (obrázok 17 v Opise predmetu zákazky) verejný obstarávateľ zabezpečí pripravenosť systému ASDR. Verejný obstarávateľ-objednávateľ nebude sankcionovať zhotoviteľa v prípade, ak verejný obstarávateľ-objednávateľ nezabezpečí včasnú pripravenosť systému ASDR pre zhotoviteľovu implementáciu DWH.

**Otázka č. 25**

V kapitole 3.1.2.1 je pre externý zdroj Reuters uvedené, že nie sú požiadavky na integráciu. Znamená to, že tento systém sa nebude vôbec integrovať, t. j. z pohľadu obstarávaného diela je irelevantný?

**Odpoveď:**

Kapitola 3.1. Opisu predmetu zákazky a jej podkapitola 3.1.2.1 opisuje východiskovú situáciu a nie o požiadavky na implementáciu. Integrácia na externý zdroj Reuters nie je predmetom zákazky.

**Otázka č. 26**

Str. 43 opisu predmetu dodávky hovorí, že pre každý dátový zdroj loadovaný do DWH musí byť vytvorená a podpísaná „Dohoda o extrakcii“. Kto bude zabezpečovať jej podpisovanie - NBS? Čo ak by napr. dodávateľ niektorého systému odmietol dohodu podpísať?

**Odpoveď:**

Dokument „Dohoda o extrakcii“ (Interface agreement) zo strany 43 Opisu predmetu zákazky je definovaný v kapitole 3.4.5.2 Opisu predmetu zákazky ako jeden z výstupov projektu a je súčasťou predmetu zákazky. Verejný obstarávateľ poskytne dodávateľovi súčinnosť pri analýze zdrojových systémov a získavaní informácií potrebných pre dodanie požadovaných výstupov projektu. Po dodaní výstupu dodávateľom, prebehne proces akceptácie výstupného dokumentu na základe akceptačných kritérií. Akceptáciu výstupného dokumentu podpíše verejný obstarávateľ. Dodávateľ iného systému nebude „Dohodu o extrakcii“ podpisovať.

JUDr. Zora Vypušťáková

riaditeľka

odbor hospodárskych služieb